Το παλιό αεροδρόμιο της Αθήνας στο Ελληνικό παραμένει μια από τις πιο άσχημες γωνιές της πόλης. Όμως τώρα η τράπουλα μοιράζεται ξανά, γράφει η Handelsblatt σε άρθρο με τίτλο «Σε καζίνο θα μετατραπεί στο παλιό αεροδρόμιο».

Σε ανταπόκρισή της από την Αθήνα η γερμανική εφημερίδα παρατηρεί: «Την περασμένη εβδομάδα ξεκίνησε ο διαγωνισμός για την χορήγηση σχετικών αδειών. Το καζίνο στην περιοχή του παλιού αεροδρομίου θα έχει τη μορφή ενός αποκαλούμενου Integrated Casino Resort και θα περιλαμβάνει 120 τραπέζια τυχερών παιγνίων και 1.200 "κουλοχέρηδες" σε μια έκταση 15.000 τετραγωνικών, ένα ξενοδοχείο πέντε αστέρων με 2.000 κλίνες, ένα συνεδριακό κέντρο 12.000 τετραγωνικών, πολυτελή καταστήματα, ένα θέατρο, κοντολογίς ένα μικρό Λας Βέγκας στην Αθήνα. Εκτός από το συγκρότημα του καζίνου οι επενδυτές σχεδιάζουν την κατασκευή 8.000 κατοικιών, πλήθος ξενοδοχεία, εμπορικά κέντρα, αθλητικές εγκαταστάσεις καθώς και μια μαρίνα.»

Σε άλλο σημείο η οικονομική εφημερίδα επισημαίνει: «Αμείλικτα ο Αλέξης Τσίπρας και ο ΣΥΡΙΖΑ πολέμησαν τα σχέδια αστικής ανάπλασης στο Ελληνικό όσο βρίσκονταν στην αντιπολίτευση. Ως πρωθυπουργός όμως ο Αλέξης Τσίπρας αναγκάστηκε υπό την πίεση των δανειστών να συμφωνήσει στην αξιοποίηση του πρώην αεροδρομίου για να εξασφαλίσει νέες πιστώσεις. Με την προκήρυξη της Επιτροπής Εποπτείας και Ελέγχου Παιγνίων για την κατάθεση προσφορών γίνεται ένα σημαντικό βήμα για να αρχίσει το μεγάλο έργο».

5.000 αιτούντες άσυλο εγκατέλειψαν οικειοθελώς την Ελλάδα

322 άτομα επαναπροωθήθηκαν στην Τουρκία από την υπογραφή της προσφυγικής συμφωνίας ΕΕ-Τουρκίας

Στο πλαίσιο της προσφυγικής συμφωνίας ΕΕ-Τουρκίας, η οποία υπογράφηκε πριν τρία χρόνια στα μέσα Μαρτίου, 5.000 αιτούντες άσυλο εγκατέλειψαν οικειοθελώς την Ελλάδα το 2018, ενώ άλλοι 322 επαναπροωθήθηκαν στην Τουρκία, γράφει η Neue Osnabrücker Zeitung.

Δημοσιεύοντας αποσπάσματα απάντησης του γερμανικού υπουργείου Εσωτερικών σε σχετική επερώτηση του κόμματος Η Αριστερά η γερμανική εφημερίδα σημειώνει: «Σύμφωνα με τα στοιχεία της Ευρωπαϊκής Επιτροπής, τα οποία επικαλείται η γερμανική κυβέρνηση, η ΕΕ δέχθηκε στο έδαφός της, ως αντάλλαγμα, 7.000 πρόσφυγες από τη Συρία. Στα προσφυγικά κέντρα στα ελληνικά νησιά ζουν σήμερα σχεδόν 11.750 αιτούντες άσυλο, ενώ στην Τουρκία ζουν σε προσφυγικές εγκαταστάσεις περίπου 143.000 πρόσφυγες. Η εφημερίδα του Οσναμπρύκ φιλοξενεί δηλώσεις της ειδικής σε ζητήματα Εσωτερικής Πολιτικής της Αριστεράς Ούλα Γέλπκε, σύμφωνα με τις οποίες "το μόνο που απασχολεί το Βερολίνο είναι να αποτρέψει τους πρόσφυγες και μετανάστες από ένα ταξίδι προς την ΕΕ"».

Το success story της Aegean

«20 χρόνια μετά την ίδρυσή της η ελληνική εταιρία και ετοιμάζεται να πετάξει ψηλά», σημειώνει η Handelsblatt

Στη σειρά αφιερωμάτων σε πετυχημένες οικογενειακές επιχειρήσεις η Handelsblatt φιλοξενεί ρεπορτάζ για την αεροπορική εταιρία Aegean: «20 χρόνια μετά την ίδρυσή της η ελληνική εταιρεία ετοιμάζεται να πετάξει ψηλά. Παράγγειλε 30 νέα αεροσκάφη Α320neo και A321neo, συνολικής αξίας περίπου 5 δισεκατομμυρίων, σύμφωνα με την τιμή καταλόγου. Δεν πρόκειται μόνο για την σημαντικότερη παραγγελία στην ιστορία της εταιρείας, αλλά και η μεγαλύτερη ιδιωτική επένδυση στην Ελλάδα. Παρά την οκταετή ύφεση στην χώρα η Aegean είναι σήμερα οικονομικά ισχυρότερη από ό,τι στο ξεκίνημα της κρίσης. Τόσο ο στόλος όσο και οι επιβάτες διπλασιάστηκαν, το πρώτο οκτάμηνο του 2018 ο τζίρος έφθασε τα 939 εκατομμύρια ευρώ, ενώ τα κέρδη ξεπέρασαν τα 80 εκατομ., αυξήθηκαν δηλαδή 13% σε σχέση με την προπερασμένη χρόνια».

Στέφανος Γεωργακόπουλος